|  |  |
| --- | --- |
| Statsråd Trygve Slagsvold Vedum |  |
| Finansdepartementet  [postmottak@fin.dep.no](mailto:postmottak@fin.dep.no) |  |
|  | B22-GC Krav Statsbudsjettet 2024 |
|  | Saksbehandler: Grete Crowo |
|  |  |
|  | Oslo 21. desember 2022 |

**FFOs krav til Statsbudsjettet 2024**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 350 000 medlemmer. FFO jobber for full samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. I november sendte vi over våre hovedkrav til regjeringen for statsbudsjettet for 2024:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse.

**Her er FFOs krav til statsbudsjettet for 2024 vi ønsker å rette til Finansdepartementet[[1]](#footnote-2):**

* *FFO ber regjeringen om å sette av tilstrekkelige midler til å gjennomføre de forbedringene og utvidelsen av BPA-ordningen som utvalget var enige om, og å opprette et kompetansesenter.*
* *FFO ber regjeringen om at uføres bosituasjon blir hensyntatt i en endret bostøtteordning, og at det følges opp med økt overslagsbevilgning for bostøtte til uføre med lave inntekter og høye boutgifter.*
* *FFO ber regjeringen om at investeringstilskuddet til heldøgns omsorgsplasser styrkes i 2024, slik at det kommer tilbake til 2022-nivå, og at boliger til mennesker med utviklingshemming prioriteres.*
* *FFO ber regjeringen vurdere en reduksjon i innslagspunktet for ressurskrevende tjenester, slik at fordelingen av kostnaden mellom kommune og stat blir mer lik.*

**Brukerstyrt personlig assistanse - BPA**

Det er per i dag store kommunale forskjeller når det gjelder tildeling og praktisering av BPA. Det gjør at mange med funksjonshemming og kronisk sykdom ikke får BPA som det likestillingsverktøyet det er ment å være. Regjeringen har i Hurdalsplattformen sagt at den vil:

*Vidareutvikle brukarstyrt personleg assistanse (BPA) som eit viktig verktøy for å sikre alle menneske deltaking og likestilling i samfunnet.»*

I desember 2021 ble NOU 2021:11 *Selvstyrt er velstyrt - Forslag til forbedringer i ordningen med brukerstyrt personlig assistanse* overlevert til statsråd Ingvild Kjerkol. Utvalget så på hvordan BPA kan utformes slik at personer med funksjonsnedsettelse kan leve mest mulige aktive og selvstendige liv. Selv om utvalgets 13 medlemmer var delt i synet på grunnleggende spørsmål knyttet til fremtidig organisering og regulering av ordningen, var det også flere ting utvalget var enige i.

For FFO er det viktig at det så snart som mulig tas tak i de delene utvalget er enig i for raskt å forbedre og styrke ordningen. Det fremkommer i NOUen at BPA må ha et omfang og en individuell innretning som medfører at den enkelte kan leve et mest mulig selvvalgt og selvstendig liv, med mulighet for stor grad av deltakelse i samfunnet, for eksempel ut fra livsfase og aktivitetsnivå. Det var enighet om arenautvidelse (for eksempel at ordningen skal kunne brukes i høyere utdanning), at dagens timegrense for rett til ordningen er for høy, og at BPA bør kunne fås til flere oppgaver.

Uavhengig av det videre arbeidet med NOU’en mener FFO at det snarest bør opprettes et kompetansesenter for BPA. Det kan bistå og veilede kommuner og andre aktører innen ordningen, men også være et nøytralt sted myndigheter som jobber med BPA på et politisk plan kan henvende seg for å få informasjon og veiledning. Det kan være nyttig når de skal ta politiske beslutninger på området.

*FFO ber regjeringen sette av tilstrekkelige midler til å gjennomføre de forbedringene og utvidelsen av BPA-ordningen som utvalget var enige om, og opprette et kompetansesenter for BPA.*

**Løft for uføre i en rausere bostøtteordning**

Rapporten *Bostøtten - opprydning og forankring* og innspillene til denne fra høringsinstansene er til behandling i Kommunal- og distriktsdepartementet. FFO tar i vårt innspill sterkt til orde for at bostøtteordningen bør utvides og bli et mer generøst boligsosialt virkemiddel.

Bostøtten har ikke holdt tritt med prisutviklingen i boligmarkedet, særlig ikke i de store byene der boligprisene og husleiene har økt mest. Omfanget av bostøtten er redusert de siste ti årene. Færre får støtte, og de som får, får mindre. En del av dette skyldes den sterke nedgangen i andelen uføretrygdede som mottar bostøtte. Kun 11 prosent fikk bostøtte i 2022, mot 19 prosent i 2011. Det er særlig bekymringsfullt at det også gjelder for uføretrygdede i lavinntektsgruppen.

Samtidig viser tall fra SSB (oktober 2022) at uføres inntektsutvikling siden 2012 har gått i negativ retning, og at flere uføretrygdede faller under lavinntekts- eller fattigdomsgrensen. SSB fant at denne utviklingen for mange har sammenheng med høy boutgiftsbelastning, og at færre uføre mottar bostøtte. I tillegg rammer nå dyrtiden uføre hardt.

I SIFO’s rapport fra september 2022 *Dyrtid under oppseiling II* avdekkes en svært alvorlig økonomisk situasjon blant annet for uføretrygdede. Analysene i rapporten viser at de som lever på en 100 prosent uføretrygd ligger lavt på trygghetsindeksen og er blant de gruppene som velferdsstaten anbefales å særlig fokusere på. Uføre inngår også i gruppen som på grunn av sykdom eller funksjonshemming i husholdet har høyere løpende utgifter til mat, strøm og drivstoff. En skjerming av boutgifter vil bidra til bedre mulighet for å betale andre regninger.

*FFO ber regjeringen om at uføres bosituasjon blir hensyntatt i en endret bostøtteordning, og at det følges opp med økt overslagsbevilgning i 2024 for bostøtte til uføre med lave inntekter og høye boutgifter.*

**Investeringstilskuddet til heldøgns omsorgsplasser fra 2024**

FFO ble svært bekymret da regjeringen i Prop. 1 S (2022-2023) foreslo å kutte investeringstilskuddet for alle nye tilsagn fra 2023. Heldigvis inngikk regjeringspartiene og SV budsjettforlik om å videreføre dette med en tilsagnsramme på 950 mill. kroner, der bevilgning for 2023 tilsvarer 95 mill. kroner. I Innst. 11 S (2022–2023) presiserer de tre partiene at:

*«Disse medlemmer viser også til at investeringstilskuddet skal sørge for heldøgns omsorgsplasser for mennesker med utviklingshemming og annen funksjonshemming...»*

Vi er samtidig ikke helt trygge på at denne gruppen er sikret tilstrekkelig med statlige stimuleringsmidler fremover, slik at kommunene virkelig satser på boligprosjekter for bygging av boliger med heldøgns omsorg. Dette tilskuddet er en nødvendig forutsetning for at utviklingshemmede får mulighet til å eie egen bolig, siden mulighet for å bygge omsorgsboliger i borettslag avhenger nettopp av slike tilskudd. Behovet for aktive tiltak for å sikre utviklingshemmede egnede boforhold er godt dokumentert. Det vises til Borettslagsmodellen i *Nasjonal strategi for den sosiale boligpolitikken (2021-2024).*

I «konkurransen» med eldre som trenger heldøgns omsorgsplasser, kan behovet til unge funksjonshemmede for egen bolig komme i skyggen. Det er derfor viktig at regjeringen gjeninnfører og styrker hele denne tilskuddsordningen fra 2024, og at den er med på å sikre målsettingen i den sosiale boligpolitikken om at personer med funksjonsnedsettelse på lik linje med andre skal kunne velge hvor og hvordan de skal bo.

*FFO ber regjeringen om at investeringstilskuddet til heldøgns omsorgsplasser styrkes i 2024, slik at det kommer tilbake til 2022-nivå og justeres for prisvekst. Boliger til mennesker med utviklingshemming må prioriteres.*

**Ressurskrevende tjenester - kap. 575, post 60 Toppfinansieringsordningen**

Formålet med toppfinansieringsordningen er å sikre at tjenestemottakere som krever stor ressursinnsats fra det kommunale tjenesteapparatet får et best mulig tilbud, uavhengig av kommunens økonomiske situasjon. Kommunene får i dag kompensert 80 prosent av egne netto lønnsutgifter til helse- og omsorgstjenester over et visst innslagspunkt.

Innslagspunktet for ressurskrevende tjenester har økt jevnlig over flere år, og mer enn prisjusteringen - med unntak av de siste to årene, da dette er bremset – blant annet av partiene som nå sitter i regjering. Det er bra. Vi er også glad for at regjeringen Støre sier i sin plattform at de ønsker å gjennomgå ordningen med tanke på bærekraft.

Innslagspunktet i ordningen har siden 2013 økt fra 935 000 til 1 526 000 kroner. Det er altså lagt en stor kostnad for dette på kommunene – som allerede bærer hoveddelen. FFO mener belastningen for kommunene er så stor at det kan gå ut over tjenestetilbudet til brukerne i ordningen. Det er ikke bærekraftig etter vår mening.

Det er den enkeltes rett å selv velge hvor og hvordan man vil bo[[2]](#footnote-3), og retten til fullverdige tjenester i selvvalgt bolig vil bare kunne realiseres dersom staten overtar en større andel av kostnadene for ressurskrevende tjenester.

*FFO ber regjeringen vurdere en reduksjon i innslagspunktet for ressurskrevende tjenester, slik at fordelingen av kostnaden mellom kommune og stat blir mer lik.*

Vi viser for øvrig til vårt høringsinnspill til Inntektssystemutvalget, det utvalget blant annet foreslår endringer i toppfinansieringsordningen og kontanttilskuddet til kommunene for innbyggere med utviklingshemming.

**Ny tilskuddsordning til kommunale råd for personer med funksjonsnedsettelse - kompetanseøkning**

I 2019 kom forpliktelsen om å ha kommunale råd for personer med funksjonsnedsettelse inn i kommuneloven. Det skal rekrutteres, læres opp og has kontakt med om lag fem til ti rådsmedlemmer i 356 kommuner, som skal kunne gi råd til kommunen på saksfelt som gjelder situasjonen for personer med funksjonsnedsettelse. Lang erfaring og flere rapporter viser at rådene per i dag fungerer svært ulikt i kommunene, og fire år etter ny lovgivning ser ingen bedring[[3]](#footnote-4).

Rådene er avhengig av rådsmedlemmer som kjenner funksjonshemmedes situasjon godt og som kan gi gode råd til kommunens ledelse. De bør derfor rekrutteres fra organisasjonene i kommunen og fylket. I tillegg er det avgjørende at medlemmene får kunnskap og kompetanse om rådsarbeid generelt og om nasjonale og internasjonale forpliktelser rundt likestilling, ikke-diskriminering og menneskerettigheter (CRPD) på feltet. Vi vet at denne kunnskapen i dag er dette svært varierende og ser et tydelig behov for opplæring av råde og rådsmedlemmer. Noen fylkeskommuner gir noe midler til formålet, slik at organisasjonenes fylkes- og regionalledd kan ta dette ansvaret, mens andre ikke gir noen midler. Funksjonshemmedes organisasjoner rekrutterer, gir opplæring og har dialog med medvirkere. Men kvaliteten henger nøye sammen med de økonomiske rammevilkårene lokalt.

Paraplyorganisasjonene FFO, SAFO og Unge Funksjonshemmede har de senere år samarbeidet for å lage et opplæringsopplegg for rådsmedlemmer, der også politiske medlemmer og rådssekretærer er velkomne. Vi har fått gode innspill fra Bufdir og KS i arbeidet. Opplæringen skal lanseres i forbindelse med valget 2023, og rettes mot de nyopprettede rådene fra 2024. Opplæring og oppfølging er et arbeid som krever ressurser over tid, men har hittil vært mangelfullt for svært mange kommunale råd.

*FFO ber om at det fra 2024 opprettes en søknadsbasert tilskuddsordning for funksjonshemmedes paraplyorganisasjoners fylkes- eller regionledd for å drive opplæring og oppfølging av de kommunale rådene for funksjonsnedsettelse. FFO ber for første år om en tilskuddsramme på kr. 5 000 000.*

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2024.

Med vennlig hilsen

FUNKSJONSHEMMEDES FELLESORGANISASJON

 

Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Kultur- og likestillingsminister Anette Trettebergstuen.

1. Tilsvarende krav er sendt til de aktuelle fagdepartementene [↑](#footnote-ref-2)
2. [Bufdirs veileder til CRPDs art 19](https://ny.bufdir.no/fagstotte/produkter/crpd/#:~:text=Artikkel%2019%20i%20CRPD%20sl%C3%A5r%20fast%20at%20personer,til%20%C3%A5%20leve%20selvstendige%2C%20frie%20og%20uavhengige%20liv.): «Hovedelementer i bestemmelsen: Myndighetene skal iverksette tiltak for å sikre at personer med funksjonsnedsettelse har likestilte muligheter til selv å bestemme hvor, med hvem og hvordan de vil bo, og får nødvendig støtte og bistand til å bo». [↑](#footnote-ref-3)
3. Nordlandsforskning 4/2022 [↑](#footnote-ref-4)